Abalesimo seAlbinism: Silethemba Ukuthi Sizovikelwa Ekubulawelweni Izitho Zomzimba
Lanxa kule zehlakalo zokubulawa kwabalalesimo emazweni akhelane leZimbabwe, anjengeMalawi bona bathi bale themba lokuthi uhulumende uzobavikela kulokho
HARARE — Lanxa zilokhe zisanda izehlakalo zokubulawa kwabalesimo seAlbinism emazweni akhelane leZimbabwe, kuthathwa izitho zabo zomzimba, ngenkolo yokuthi zilakho ukusetshenziswa, ukulungisa imithi yesintu, bona bathi bale themba lokuthi uhulumende uzobavikela kulokho, lozulu jikelele, ezaqhubeka ehlonipha lokulondoloza impilo yomuntu njengalokho ahlezi ekwenza Lokhu kuphume emkhonsini wokunanza usuku lapho kuqakathekiswa khona laba bantu abalejwabu elilombala ongaphelelanga, ele World Albinism Awareness Day, olumhlaka 13 Nhlangula. Owalonyaka, uqoqwe ngabenhlanganiso yomanyano wamazwe womhlaba eye United Nations, e Harare, phansi kwendikimba ethi.” Celebrate Diversity, Promote Inclusion, Protect Our Rights.” Omunye wabalejwabu elilombala ongaphelelanga, umnumzana Gift Machukele, olilunga lenhlanganiso ye Zimbabwe Albino Association koBulawayo, uthi lanxa kumethusa okwenzakala emazweni angomakhelwane, agoqela iMalawi, Mozambique, Tanzania le Zambia, ulethemba ukuba akuyi kuba khona kuleli. UMachukele, yena ongumsekeli ka District Administrator, ezigabeni seZaka, uthi ulethemba lokuba uhulumende uzongenela, ukuzenqabela izehlakalo zokubulawa kwabanje ngaye. Ethi ufisa ukuba baphathiswe ukuthola abakudingayo okubalisa amagcobo lokunye,ngentengo ephansi. Bebekhona kulomkhosi abezemidlalo yedrama, ukulibazisa uzulu, okubalisa uVusa Dzimwasha, wenhlanganiso yeZimbabwe Artists for Hope Trust, uthi sebelayo imidlalo ele mfundiso yobubi bokuhlukumezwa loba ukubulawa kwabaleAlbinism. Abenkolo ezehlukeneyo labelapha ngendlela yesintu, baxwayiswa ukuba behlukane lomkhuba wokuqambela abantu amanga ukuba izitho zemizimba yabaleAlbinism, zingasetshenziswa njengimithi yokunotha kanye lokwelapha imikhuhlane enjengengculaza. Kuthi abaleAlbinism bona baxwayiswa ukuba bahlale beqaphele ingozi ezingaqondiswa kibo, lanxa zingakabi khona izehlakalo zokubulawa kwabo, eZimbabwe. Bathethe lelithuba abaleAlbinism, ukwethula inkinga ababhekana lazo ikakhulukazi udaba lokuswela imali yokuthenga amagcobo lokunye ngoba kulentengo ephezulu, inengi bephetha sebelahlekelwa yimpilo besesebatsha ngoba behlaselwe yimvukuzane yejwabu. Ubengekho uhulumene kulomkhosi walamuhla owenzelwe eUnited Nations Information Centre eHarare, lanxa bekunguye obengumhlonitshwa kiwo njalo ethembisile ukuba uyeza.